text: Team Esbjerg er tilbage i toppen af ligaen
  09 november 2017 kl. 06.22
  Team Esbjergs kvinder besejrede onsdag aften på udebane FC Midtjylland med 25-22 i opgøret mellem mestrene fra henholdsvis 2015 og 2016.
  Dermed er Esbjergholdet tilbage i topstriden i ligaen og møder næste onsdag  i det fjerde topopgør på stribe Odense Håndbold i den sidste kamp før VM-pausen.
  Team Esbjerg leverede fra begyndelsen en yderst velmotiveret og taktisk god indsats. Først og fremmest var det indsatsen i forsvaret, som banede vejen for triumfen i Ikast.
  Nu skiller kun to points de øverste fem hold i ligaen, der føres af København Håndbold med 16 points, mens Team Esbjerg er nr. 3 med 14 points - det samme antal har Viborg, FC Midtjylland og Odense.
  Sandra Toft, målvogter, Team Esbjerg.: "Nu er jeg glad igen. Man glemmer helt at have tabt til Viborg og København, når vi vinder over FC Midtjylland."
  - Nu er jeg glad igen. Man glemmer helt at have tabt til Viborg og København, når vi vinder over FC Midtjylland, der er det bedst spillende hold i ligaen. Det er det første tophold, vi slår i en ligakamp, sagde målvogter Sandra Toft efter kampen til Team Esbjergs hjemmeside.
  Sejren udløste både glæde og lettelse i Team Esbjerg-omklædningsrummet.
  - Det er altid fedt at få point i en topkamp, men det er lige så vigtigt at have slået FC Midtjylland. Med vore ambitioner ville det ikke have været sjovt at tabe den tredje kamp i træk, og derfor er spillerne også lettede. Vi fik vist de andre hold i ligaen, at vi ikke er sjove at spille imod, når vi spiller på toppen, lyder det fra en glad cheftræner Jesper Jensen efter sejren i Ikast.
  Team Esbjerg møder onsdag den 15. november kl. 19.00 Odense Håndbold i årets sidste ligakamp i Blue Water Dokken.
  